**Informatīvais ziņojums „Par Ministru kabineta 2014.gada 15.jūlija sēdes protokollēmuma (prot. Nr.39 49.§) "Informatīvais ziņojums "Par priekšlikumu grozījumiem normatīvajā regulējumā, lai ierobežotu anonīmu ziedojumu saņemšanu biedrībām, kuras ietekmē politikas procesus"" 2.punktā dotā uzdevuma izpildi”**

Ministru kabineta 2014.gada 15.jūlija sēdē tika izskatīts Finanšu ministrijas izstrādātais informatīvais ziņojums "Par priekšlikumiem grozījumiem normatīvajā regulējumā, lai ierobežotu anonīmu ziedojumu saņemšanu biedrībām, kuras ietekmē politikas procesus" (turpmāk – Informatīvais ziņojums). Saskaņā ar Informatīvajam ziņojumam pievienoto Ministru kabineta sēdes protokollēmuma Nr. 39 49.§ 2.punktu tika uzdots:

„Tieslietu ministrijai sadarbībā ar Korupcijas novēršanas un apkarošanas biroju un Iekšlietu ministriju līdz 2014.gada 1.oktobrim izstrādāt un noteiktā kārtībā iesniegt izskatīšanai Ministru kabinetā grozījumus likumā "Par tautas nobalsošanu, likumu ierosināšanu un Eiropas pilsoņu iniciatīvu", nosakot, ka:

      2.1. pienākums iesniegt Korupcijas novēršanas un apkarošanas birojam divu nedēļu laikā pēc aģitācijas pirms tautas nobalsošanas, aģitācijas par likuma ierosināšanu un aģitācijas par Saeimas atsaukšanas ierosināšanu perioda beigām aģitācijas pārskatu, kurā norādīti aģitācijas izdevumu finansēšanas avoti (neatkarīgi no tā, kad finanšu līdzekļi ir saņemti) un izdevumi pa veidiem atbilstoši šā likuma 34.panta piektajā daļā noteiktajam, ir visām personām, kas likuma "Par tautas nobalsošanu, likumu ierosināšanu un Eiropas pilsoņu iniciatīvu" izpratnē ir aģitācijas veicēji;

      2.2. aģitācijas izdevumu segšanai aģitācijas veicējam ir aizliegts izmantot ziedojumus, kas ir saņemti no neidentificētām personām (anonīmie ziedojumi) un no ārvalstu juridiskām personām;

   2.3. aģitācijas veicējām – fiziskām personām ir aizliegts apmaksāt aģitācijas izdevumus no aizņēmumiem un dāvinājumiem (analoģiski Politisko organizāciju (partiju) finansēšanas likuma 2.panta trešajā – sestajā daļā un 6.panta pirmajā daļā noteiktajam);

      2.4. Korupcijas novēršanas un apkarošanas birojam, konstatējot anonīmo ziedojumu izmantošanu aģitācijas veikšanai, vai, ja aģitācijas veicējs ir fiziska persona, – arī citu identificētu personu dāvinājumu vai aizdevumu izmantošanu aģitācijas veikšanai, ir pienākums uzdot aģitācijas veicējam veikt pasākumus pārkāpuma novēršanai (uzdot attiecīgos finanšu līdzekļus ieskaitīt valsts budžetā).”

Minētā uzdevuma izpildei Tieslietu ministrija sasauca darba grupu, kurā piedalījās arī Drošības policijas un Korupcijas novēršanas un apkarošanas biroja (turpmāk – KNAB) pārstāvji.

Rezultātā tika noskaidrots, ka jau šobrīd likuma "Par tautas nobalsošanu, likumu ierosināšanu un Eiropas pilsoņu iniciatīvu" (turpmāk – Tautas nobalsošanas likums) 35.panta piektās daļas 1. un 2.punktā ir spēkā regulējums, ka „aģitāciju pirms tautas nobalsošanas, aģitāciju par likuma ierosināšanu un aģitāciju par Saeimas atsaukšanas ierosināšanu nedrīkst finansēt no līdzekļiem, kas tieši vai pastarpināti iegūti no **ārvalstīs reģistrētām juridiskajām personām un ārvalstu pilsoņiem vai iegūti no anonīma maksātāja**. Par anonīmu maksātāju uzskatāma persona, kura nav konstatējama (nav norādīts fiziskās personas vārds, uzvārds, personas kods un dzīvesvieta vai juridiskās personas nosaukums, reģistrācijas numurs un juridiskā adrese)”.

Ievērojot minēto, Ministru kabineta sēdes protokollēmuma 2.2.apakšpunktā uzdotais izstrādājamais regulējums Tautas nobalsošanas likumā jau šobrīd ir spēkā.

     Ministru kabineta sēdes protokollēmuma 2.1.apakšpunkts uzdod grozīt Tautas nobalsošanas likumu, nosakot, ka pienākums iesniegt Korupcijas novēršanas un apkarošanas birojam divu nedēļu laikā pēc aģitācijas perioda beigām aģitācijas pārskatu, kurā norādīti aģitācijas izdevumu finansēšanas avoti (neatkarīgi no tā, kad finanšu līdzekļi ir saņemti) un izdevumi pa veidiem atbilstoši Tautas nobalsošanas likuma 34.panta piektajā daļā noteiktajam**, ir visām personām, kas likuma "Par tautas nobalsošanu, likumu ierosināšanu un Eiropas pilsoņu iniciatīvu" izpratnē ir aģitācijas veicēji.**

Spēkā esošā Tautas nobalsošanas likuma 38.panta astotā daļa paredz, ka pienākums iesniegt minēto pārskatu ir **tikai iniciatīvas grupai.**

Tajā pašā laikā Tautas nobalsošanas likuma 27.panta pirmā daļa un 28.panta pirmā daļa noteic, ka „Aģitācija pirms tautas nobalsošanas, aģitācija par likuma ierosināšanu un aģitācija par Saeimas atsaukšanas ierosināšanu šā likuma izpratnē ir organizēts jebkuras formas vai jebkura veida paziņojums, pasākums vai darbība, ja tā ietver tiešu vai netiešu aicinājumu balsot par vai pret tautas nobalsošanā izlemjamo jautājumu, kā arī tiešu vai netiešu aicinājumu piedalīties vai nepiedalīties tautas nobalsošanā, parakstu vākšanā par likuma ierosināšanu vai parakstu vākšanā par Saeimas atsaukšanas ierosināšanu. Aģitāciju pirms tautas nobalsošanas, aģitāciju par likuma ierosināšanu un aģitāciju par Saeimas atsaukšanas ierosināšanu ir tiesīga veikt ikviena fiziskā persona, juridiskā persona, reģistrēta jebkuru šādu personu apvienība un iniciatīvas grupa.”

No minētā regulējuma izriet, ka aģitācija pirms tautas nobalsošanas, aģitācija par likuma ierosināšanu un aģitācija par Saeimas atsaukšanas ierosināšanu ir ļoti plašs darbību kopums, ko drīkst veikt plašs subjektu loks, un šāds regulējums tika izstrādāts, lai sasniegtu Tautas nobalsošanas likuma mērķi, proti, vēlētāju iesaisti politiskajos procesos un politisko un likumdošanas iniciatīvu realizāciju.

Salīdzinot aģitāciju pirms vēlēšanām ar aģitāciju tautas nobalsošanas gadījumā, subjektu loks, kas veic aģitāciju pirms vēlēšanām, ir precīzāk paredzams (pārsvarā politiskās partijas, to apvienības, deputātu kandidāti, kas piedalās vēlēšanās, un tikai retos gadījumos aģitē ar politiskajām partijām un to apvienībām nesaistītas personas). Rezultātā pirmsvēlēšanu kampaņā ir konkrēti noteikti subjekti, kas tieši iesaistīti vēlēšanu cīņā, un tikai kā papildus regulējums paredzēts, ka, ja aģitāciju pirms vēlēšanām veic ar politiskajām partijām un to apvienībām nesaistīta persona, tad aģitācijas izvietotājs un pati ar politiskajām partijām un to apvienībām nesaistīta persona par aģitācijas izvietošanu nosūta Korupcijas novēršanas un apkarošanas birojam paziņojumu.

Savukārt subjektu loks, kas veic aģitāciju pirms tautas nobalsošanas, ir plašāks un grūtāk kontrolējams, jo šajā aspektā jāņem vērā, ka tautas nobalsošana ideoloģiski ir tautas griba konkrēta jautājuma lemšanā, un bieži tautas nobalsošana ir tieši vēlētāju iniciēta, tādējādi nedrīkst ierobežot aģitētāju pirms tautas nobalsošanas loku, jo tādējādi zaudētu jēgu tautas nobalsošanas būtība. Tādējādi arī privātpersonām jābūt atļautam aģitēt pirms tautas nobalsošanas, un privātpersonas netiek speciāli reģistrētas vai uzskaitītas. Rezumējot, ir raksturīgi, ka vēlēšanu gadījumā konkurē, tātad arī aģitē pārsvarā politiskie spēki un to pārstāvji, kuri kandidē, bet tautas nobalsošanas ierosināšanas gadījumā aģitācijā, prezumējams, iesaistās plašāks personu loks – tautas pārstāvji (savstarpēji organizēti vai neorganizēti).

Ievērojot minēto, jau sākotnēji, izstrādājot Tautas nobalsošanas likumā sadaļu par aģitāciju, notika konsultācijas ar KNAB, un KNAB likumprojekta izstrādes gaitā pauda viedokli, ka ir apšaubāms, vai ir lietderīgi izveidot regulējumu, kas paredzētu *visas* pirms tautas nobalsošanas veiktās aģitācijas uzskaiti un kontroli, un būtu nopietni vērtējams, vai likumā „Par priekšvēlēšanu aģitāciju pirms Saeimas vēlēšanām un Eiropas Parlamenta vēlēšanām” un likumā „Par priekšvēlēšanu aģitāciju pirms pašvaldību vēlēšanām” paredzamie kontroles mehānismi būtu nosakāmi arī attiecībā uz aģitāciju pirms tautas nobalsošanas, kā arī tas, vai vispār ir iespējama analoģiska uzraudzības un kontroles kārtība. Rezultātā jau sākotnēji bija secināts un arī šī darba grupa piekrita, ka **nav mērķtiecīgs, racionāls un samērīgs Ministru kabineta sēdes protokollēmuma 2.1.apakšpunktā ietvertais uzdevums - uzlikt par pienākumu visām personām, kas veic aģitāciju pirms tautas nobalsošanas, iesniegt KNAB aģitācijas pārskatu.**

Tieslietu ministrijas ieskatā pēcbūtības ir apšaubāms arī Ministru kabineta sēdesprotokollēmuma 2.3.apakšpunktā uzdotais, ka tautas nobalsošanas aģitāciju fiziskā persona nedrīkst veikt no dāvinājumiem, jo tādējādi šāds regulējums liegtu fiziskām personām savstarpēji apvienoties aģitācijas veikšanai. Protokollēmums uzliek par pienākumu pielīdzināt regulējumu tautas nobalsošanas gadījumā analoģiski Politisko organizāciju (partiju) finansēšanas likuma 2.panta trešajā – sestajā daļā un 6.panta pirmajā daļā noteiktajam, taču jāņem vērā, ka regulējuma priekšmets šiem abiem likumiem ir pilnīgi atšķirīgs.

Normatīvais regulējums var liegt finansēt juridisko personu - politisko partiju, kurai ir cita organizatoriskā struktūra (ar biedriem, biedru naudu, iestāšanās naudu, valsts budžeta finansējumu, utt.), no citu personu dāvinājuma, bet tautas nobalsošanas ideja ir atšķirīga, proti, sniegt iespējas tautas pārstāvjiem apvienoties savu ideju realizēšanai. It sevišķi šobrīd, kad Saeima ievērojami palielināja slieksni, ka personām pašām jāsavāc 1/10 daļa vēlētāju paraksti, par ko arī bija ierosināta lieta Satversmes tiesā (Satversmes tiesas 2014.gada 12.februāra spriedums lietā Nr. 2013-05-01 „Par likuma „Par tautas nobalsošanu, likumu ierosināšanu un Eiropas pilsoņu iniciatīvu” 22. panta pirmās daļas (2012. gada 8. novembra likuma redakcijā, kas stājas spēkā 2015. gada 1. janvārī) un pārejas noteikumu 4. un 5. punkta atbilstību Latvijas Republikas Satversmes 1. un 2. pantam”), aģitācijas ierobežojumi, kas orientēti uz to, ka vēlētāji savstarpēji nedrīkst apvienot savus likumīgi iegūtos resursus tautas nobalsošanas aģitācijas veikšanai, var tikt vērtēti kā šķēršļu likšana vispār tautai pēc būtības realizēt Satversmē ietverto tiešās demokrātijas instrumentu - tautas nobalsošanas tiesības.

Tajā pašā laikā Tautas nobalsošanas likuma 35.panta piektā daļa nosaka, ka nedrīkst veikt tautas nobalsošanas aģitāciju no līdzekļiem, kas iegūti, izmantojot trešās personas starpniecību („Par aģitācijas finansēšanu, izmantojot trešās personas starpniecību, uzskatāms gadījums, kad, īstenojot savu personisko ieinteresētību finansēt aģitāciju, tiek izmantoti citas personas identitātes dati vai kad aģitācijas finansēšanai tiek ziedots ar citas personas starpniecību. Par starpniecību šā likuma izpratnē nav uzskatāms gadījums, kad, **pamatojoties uz notariāli apliecinātu pilnvaru, kurā norādīta konkrēta ziedojamā summa vai manta un tās vērtība, pilnvarotāja vārdā ziedojumu veic pilnvarnieks.** **Šādu pilnvarojumu aizliegts nodot citai personai.”**). Kritērijs, ka tautas nobalsošanas aģitācijas veikšanai ir jāizmanto personas **likumīgi** **gūtie ienākumi** (Tautas nobalsošanas likuma 35.panta ceturtā daļa), **neizmantojot trešo personu starpniecību (izņemot uz notariālas pilnvaras pamata)**, ir pietiekams un nodrošina tautas nobalsošanas aģitācijas līdzekļu pārskatāmību.

Jau pašlaik spēkā esošā Tautas nobalsošanas likuma 38.panta otrā daļa noteic, ka „Ja Korupcijas novēršanas un apkarošanas birojs konstatē, ka persona, reģistrēta personu apvienība vai iniciatīvas grupa ir pārkāpusi šā likuma 35.panta ceturtajā un piektajā daļā noteiktos finansēšanas ierobežojumus, Korupcijas novēršanas un apkarošanas biroja priekšniekam ir pienākums uzdot attiecīgajam aģitācijas veicējam 30 dienu laikā ieskaitīt valsts budžetā finanšu līdzekļus tajā apmērā, kas atbilst pārsniegtajam izdevumu apmēram.” Attiecīgi Tautas nobalsošanas likuma 35.panta ceturtā un piektā daļā nosaka, ka ir aizliegts finansēt tautas nobalsošanas aģitāciju no līdzekļiem, kas nav aģitācijas veicēja likumīgi gūtie ienākumi; kas iegūti no anonīma maksātāja; kas tieši vai pastarpināti iegūti no ārvalstīs reģistrētām juridiskajām personām un ārvalstu pilsoņiem; kas iegūti, izmantojot trešās personas starpniecību.

Ievērojot minēto, jau šobrīd Tautas nobalsošanas likums paredz tādu regulējumu, kādu Ministru kabineta sēdes protokollēmuma 2.4.apakšpunkts uzdod izstrādāt (protokollēmuma izpilde nozīmētu tiesību normu dublēšanu).

Darba grupas pārstāvji sanāksmē un Tieslietu ministrijai atsūtītajos rakstveida viedokļos arī norādīja, ka „**ir notikušas būtiskas izmaiņas faktiskajā situācijā, kas skar Informatīvajā ziņojumā risināto problemātiku par biedrību finansējumu, kas var tikt izmantots politisko procesu ietekmēšanai, un ka Drošības policija apkopo un analizē jaunās tendences, kas uzrādās praksē.**”

Tāpat Tieslietu ministrija norāda, ka kopš 2012.gada 8.novembra ir stājušies spēkā grozījumi Tautas nobalsošanas likuma 23.panta pirmajā un otrajā daļā, kas nosaka, ka „Parakstu vākšanai par likumprojektu vai Satversmes grozījumu projektu izveido iniciatīvas grupu. Iniciatīvas grupa var būt: 1) politiskā partija vai politisko partiju apvienība; 2) [Biedrību un nodibinājumu likumā](http://likumi.lv/ta/id/81050-biedribu-un-nodibinajumu-likums) noteiktajā kārtībā **izveidota un reģistrēta** ne mazāk kā 10 vēlētāju izveidota biedrība”. Tāpat iniciatīvas grupa ir nepieciešama, lai ierosinātu rīkot tautas nobalsošanu par Saeimas atsaukšanu (25.5 pants). Saeimas Juridiskajā komisijā, kas izstrādāja minēto regulējumu, notika diskusijas, kuras personas un kādā statusā būtu tiesīgas iniciēt minētos likumdošanas un politiskos procesus, un diskusiju rezultātā tika pieņemts lēmums, ka iniciatīvas grupa var būt šim konkrētajam mērķim jaundibināta biedrība.

Jāatzīmē, ka tiesību normas redakcija attiecībā uz politiskajām partijām, lai gan pēc būtības arī tās ir izveidotas un reģistrētas, neparedz šādu konkrētu pazīmi „izveidota un reģistrēta”, kas norāda, ka biedrībai ir jābūt izveidotai un reģistrētai šim konkrētajam mērķim. Minētā interpretācija izriet arī no Saeimas Juridiskās komisijas sēdes protokoliem un audio ierakstiem, kurus Tieslietu ministrija izprasīja, proti, Saeimas Juridiskās komisijas sēdes 2012.gada 22.maija protokola Nr. 77 6.lapā, balsojot par 21.priekšlikumu, kurā tika diskutēts par Tautas nobalsošanas likuma 23.panta otro daļu, Saeimas Juridiskā komisija atbalstīja redakciju, ka „iniciatīvas grupa var būt ne jebkura, bet **īpaši nodibināta** biedrība”. Šāda redakcija tika atbalstīta ar mērķi, lai nodrošinātu biedrības finanšu kontroles iespējamību (finansējums jaunajai juridiskajai personai būtu nodalīts no iepriekš pastāvējušā subjekta finansējuma), kā arī to, lai nodrošinātu, ka likumdošanas iniciatīvu ierosina tikai vēlētāji (balsstiesīgie pilsoņi), jo jau iepriekš reģistrēta subjekta dalībnieku loks var būt plašāks par balsstiesīgo loku. Tāpat arī turpmākajā Saeimas Juridiskās komisijas sēdē, kurā skatīja likumprojektu, proti, 2012.gada 5.jūnija protokola Nr. 85 6.lapā ir norādīts, ka „biedrība ir izveidojama, lai uzsāktu [iniciatīvas ierosināšanas] procesu un to nodrošinātu”. Tāpat arī no sēdes audioieraksta skaidri izriet, ka „Providus” pētniece uzdod jautājumu, vai viņa pareizi izprot šīs tiesību normas redakciju, ka ir dibināms jauns subjekts iniciatīvas ierosināšanai, uz ko saņem Saeimas deputātu viennozīmīgu atbildi, ka tāds ir likumdevēja mērķis.

Lai gan likums tieši neprecizē biedrības dibināšanas datumu kopsakarā ar iniciatīvas iesniegšanu, tomēr Centrālā vēlēšanu komisija atsaka likumprojekta vai Satversmes grozījumu projekta reģistrāciju, ja iniciatīvas grupa neatbilst šā likuma prasībām (23.panta piektā daļa). Saeimas Juridiskā komisija nosliecās par labu šādam regulējumam ar argumentāciju, lai būtu iespējams nodalīt biedrības vispārējo darbību no tās iesaistes politiskajā darbībā, tajā skaitā, lai arī būtu pārskatāms finansējums. Līdz ar to ir jāņem vērā, ka regulējums par iniciatīvas grupas saimnieciskās darbības pārskatāmību ir ievērojami uzlabots, un nodrošina nepieciešamo pārskatāmību pār iniciatīvas grupas aktivitātēm politiskajā jomā.

Tāpat arī šobrīd starpinstitūciju saskaņošanas stadijā ir Kultūras ministrijas izstrādātaisMinistru kabineta noteikumu projekts „Biedrību un nodibinājumu klasifikācijas noteikumi” (izsludināts 04.12.2014 Valsts sekretāru sanāksmē, VSS-1104, prot. Nr.47. 9.§). Kā atzina darba grupas pārstāvji, regulējums, kas klasificētu biedrības atkarībā no to darbības jomas, būtu pozitīvi vērtējams, jo varētu veidot kazuistiskāku speciālo regulējumu tām biedrībām, kas iesaistās politiskās aktivitātēs. Kā atzina kontrolējošās iestādes, lielākās grūtības sagādā kontrolēt biedrības, kas nodarbojas ar politisko darbību, un to finansējumu, tomēr nav nepieciešams apgrūtināt darbību (palielināt administratīvo slogu) tām biedrībām, kas neiesaistās politiskajā darbībā. Biedrību un nodibinājumu likuma 15.panta „Reģistrā ierakstāmās ziņas” 3.punkts paredz, ka Biedrību un nodibinājumu reģistrā ieraksta biedrības vai nodibinājuma mērķi, kā arī darbības jomu atbilstoši Ministru kabineta noteiktajai klasifikācijai, ja biedrība vai nodibinājums darbības jomu piesaka ierakstīšanai **vai tās ierakstīšanu paredz likums. Ievērojot minēto, darba grupa nonāca pie secinājuma, ka potenciāli varētu vērtēt iespēju nodalīt politiskās biedrības no nepolitiskajām, kas tādējādi ļaut sasniegt drošības iestāžu mērķi – caurskatāmu finansējuma plūsmu politiskajai aģitācijai un politiskajai darbībai.**

Tajā pašā laikā darba grupā tika konstatētas problēmas, kas saistītas ar vispārīgu biedrību finansējuma pārskatāmību un tiesiskuma kontroli, proti, biedrības brīvi var saņemt ziedojumus, kuru avoti netiek uzskaitīti, biedrības izmanto brīvprātīgo darbu kā aizsegu ārvalstu finansējuma saņemšanai, praksē esot grūtības ar mērķziedojumu izlietošanas kontroli, utt. Minētās problēmas izgaismo nevis aģitācijas tautas nobalsošanas gadījumā regulējuma trūkumus, bet gan vispārīgu biedrību kā juridisku personu, kas iesaistās politiskajā darbībā, finansiālās darbības nepārskatāmību.

Kā norāda Finanšu ministrija,2015.gada 1.janvārī stājās spēkā Ministru kabineta2014.gada 2.decembra noteikumi Nr. 732 „Grozījumi Ministru kabineta 2006.gada 3.oktobra noteikumos Nr.808 "[Noteikumi par biedrību, nodibinājumu un arodbiedrību gada pārskatiem](http://likumi.lv/ta/id/145113-noteikumi-par-biedribu-nodibinajumu-un-arodbiedribu-gada-parskatiem)”", kas daudz stingrāk regulē biedrību un nodibinājumu saņemtā finansējuma kontroli. Veiktie grozījumi Ministru kabineta 2006.gada 3.oktobra noteikumos Nr.808 „Noteikumi par biedrību, nodibinājumu un arodbiedrību gada pārskatiem” (turpmāk – Noteikumi Nr.808) paredz prasību biedrībām un nodibinājumiem Ziedojumu un dāvinājumu pārskatā sniegt detalizētu informāciju par izlietotajiem ziedojumiem un dāvinājumiem. Tādējādi šādas informācijas sniegšana ļaus Valsts ieņēmumu dienestam detalizētāk veikt arī mērķziedojumu izlietošanas kontroli. Vienlaikus Noteikumi Nr.808 nodrošina sabiedrības tiesības iegūt informāciju par to, kādām aktivitātēm un projektiem tiek izlietoti biedrību un nodibinājumu saņemtie ziedojumi (dāvinājumi). Šādas informācijas sniegšana sabiedrībai uzlabo līdzekļu izlietošanas pārredzamību, nodrošinot dāvinājumu (ziedojumu) izlietojuma caurskatāmību, kā arī veicina sabiedrības uzticību biedrībām, nodibinājumiem un arodbiedrībām par to, ka šo organizāciju saņemtie ziedojumi (dāvinājumi) tiek izlietoti paredzamajiem un plānotajiem mērķiem. Tomēr, tā kā šis regulējums ir stājies spēkā nesen un piemērojami gada pārskatiem par 2015.gadu un nākamajiem pārskata gadiem (2.punkts Ministru kabineta2014.gada 2.decembra noteikumiem Nr. 732 „Grozījumi Ministru kabineta 2006.gada 3.oktobra noteikumos Nr.808 "[Noteikumi par biedrību, nodibinājumu un arodbiedrību gada pārskatiem](http://likumi.lv/ta/id/145113-noteikumi-par-biedribu-nodibinajumu-un-arodbiedribu-gada-parskatiem)”"), tad šobrīd vēl ir jānogaida, lai varētu izvērtēt šo grozījumu piemērošanas rezultātus un to, vai grozījumi ir pietiekami atbalstoši tiesībsargājošo iestāžu mērķu sasniegšanai.

Rezumējot, darba grupa secināja, ka ierobežojumi nav jāattiecina tikai uz tautas nobalsošanas jautājumiem (it sevišķi tāpēc, ka tāds regulējums jau pastāv), bet plašāk uz biedrību un nodibinājumu iesaisti politiskajā darbībā, jo nereti biedrības veic pretvalstiskas vai šaubīgas darbības, kas nav saistītas ar aģitāciju, bet gan citās jomās (piemēram, ar bērnu izglītošanu, publicistiku, vēstures jautājumu interpretēšanu, sabiedrības informēšanu, utt). Tādējādi darbs pie normatīvo aktu regulējuma pilnveides būtu jāturpina, balstoties uz tiesībsargājošo iestāžu konstatētajām problēmām, bet tam ir nepieciešama padziļināta analīze, tajā skaitā arī Finanšu ministrijas iesaiste, kas ir atbildīga par grāmatvedības jautājumiem.

Rezultātā Tieslietu ministrija, Drošības policija un KNAB secināja, ka, ņemot vērā spēkā esošo Tautas nobalsošanas likuma regulējumu, drošības iestāžu praksē konstatētos faktiskos gadījumus un no tiem izrietošās juridiskās problēmas, Ministru kabineta 2014.gada 15.jūlija sēdes protokollēmuma (prot. Nr.39 49.§) "Informatīvais ziņojums "Par priekšlikumu grozījumiem normatīvajā regulējumā, lai ierobežotu anonīmu ziedojumu saņemšanu biedrībām, kuras ietekmē politikas procesus"" 2.punkts ir uzskatāms par izpildītu. Tajā pašā laikā darba grupa apņēmās turpināt darbu pie nepieciešamā normatīvā regulējuma pilnveides izpētes, orientējoties uz politisko biedrību un nodibinājumu vispārējiem finansēšanas jautājumiem.

Papildus š.g. 26.martā, lai apspriestu nepieciešamību un iespējas stiprināt nevalstisko organizāciju finansiālās darbības uzraudzību, it īpaši attiecībā uz tām organizācijām, kuras saņem ziedojumus no ārvalstīm un, iespējams, organizē pret valsti vērstus pasākumus, tieslietu ministrs organizēja sanāksmi. Sanāksmē piedalījās Finanšu ministrijas, Iekšlietu ministrijas, Satversmes aizsardzības biroja, Drošības policijas, Korupcijas novēršanas un apkarošanas biroja amatpersonas, NATO Izcilības centra stratēģiskās komunikācijas jautājumos direktors, LR Ģenerālprokurors un Latvijas pārstāvis starptautiskajās cilvēktiesību institūcijās. Sanāksmes dalībnieki vienojās, ka nepieciešams uzlabot tiesisko regulējumu ar mērķi ierobežot iespējas nevalstiskajām organizācijām saņemt anonīmus ziedojumus no ārvalstniekiem, deklarēt tos, pilnveidot biedrību reģistrēšanas un likvidēšanas procedūras, padarot tās efektīvākas, iesaistot šajās procedūrās kompetentas institūcijas. Risinājumu sagatavošanā plānojam iesaistīt Nevalstisko organizāciju un Ministru kabineta sadarbības memorandu parakstījušo nevalstisko organizāciju pārstāvjus.

Saskaņā ar Ministru kabineta 2014.gada 10.novembra sēdes protokola Nr.61 29.§ „Informatīvais ziņojums „Par iespējām palielināt ieņēmumus”” 7.punktu Tieslietu ministrijai uzdots līdz 2015.gada 1.septembrim sagatavot un normatīvajos aktos noteiktajā kārtībā iesniegt izskatīšanai Ministru kabinetā grozījumus Biedrību un nodibinājumu likumā, kas paredz nodarīt biedrību un nodibinājumu saimniecisko darbību no pārējās darbības, papildus izvērtējot minētā regulējuma atbilstību sociālās uzņēmējdarbības konceptam. Lai nodrošinātu pēc iespējas efektīvāku resursu izmantošanu, mazinātu normatīvo aktu plūdus un piedāvātu savstarpēji saskaņotus risinājumus biedrību darbības uzlabošanai, šis un jautājums par biedrību darbības atklātību un uzraudzības stiprināšanu ir izpildāms un iesniedzams Ministru kabinetā vienlaikus.

Tieslietu ministrs Dzintars Rasnačs

07.05.2015. 12:00

2804

Valststiesību departamenta

Konstitucionālo tiesību nodaļas juriskonsulte

I.Brīnuma

67036977, [iveta.brinuma@tm.gov.lv](mailto:iveta.brinuma@tm.gov.lv)